বঙ্গবন্ধু শেখ মুজিবুর রহমান ছিলেন এক কোমল ও মহৎ তাঁর ভাবনা দর্শনে ছিল একটি মাত্র চিন্তা কি করে বাঙালিদের গোলামীর জিঞ্জির থেকে মুক্ত করা যায়। তাই তিনি মনে-প্রাণে চেয়েছিলেন বাংলাদেশে যেন একটি সুসম সমাজতান্ত্রিক শাসন ব্যবস্থা গড়ে ওঠে। তিনি ছিলেন এক নির্ভীক দুর্জয় সাহসী জাতীয়তাবাদী নেতা। আত্মবিশ্বাস ছিল তাঁর বড় শক্তি। বিশ্বের একজন ত্যাগী সংগ্রামী নেতা হিসাবে নিজের জীবনকে উৎসর্গ করেছিলেন মানুষের সেবায়। মানুষের কল্যাণে উৎসর্গ করেছিলেন যৌবনের মহিমান্বিত সময়গুলো। তাই তাঁর যাদুকরী নেতৃত্বে এই ভূখন্ডের মানুষ বাঙালির হাজার বছরের পরাধীনতার শৃঙ্খল ভেঙে ছিনিয়ে এনছিল স্বাধীনতা। বিখ্যাত সাংবাদিক ডেভিড ফ্রস্ট একবার বঙ্গবন্ধুকে প্রশ্ন করেছিলেন‘হোয়াট ইজ ইউর কোয়ালিফিকেশন?’ বঙ্গবন্ধু সাথে সাথে উত্তর দিয়েছিলেন,‘আই লাভ মাই পিপল।’ তারপর ফ্রস্ট আবার প্রশ্ন করলেন,‘হোয়াট ইজ ইউর ডিসকোয়ালিফিকেশন?’ বঙ্গবন্ধু বললেন,‘আই লাভ দেম টুমাচ’। বঙ্গবন্ধু এ কথার মাধ্যমেই বোঝা যায় তিনি মানুষকে কতটা ভালবাসতেন। সাধারণ মানুষকে ভালবাসতেন বলেই ঢাকা বিশ্বদ্যিালয়ের চতুর্থশ্রেণীর কর্মচারীদের ন্যায়সঙ্গত আন্দোলনে অংশগ্রহণের জন্য ১৯৪৯ সালের ২৬ মার্চ বিশ্ববিদ্যালয় কর্তৃপক্ষ বঙ্গবন্ধু শেখ মুজিবুর রহমানকে এক চরমপত্র দেয়। তাঁকেসহ ৫ জনকে ১৫ টাকা জরিমানা দিয়ে এবং অভিভাবক মারফত মুচলেকা দিয়ে ছাত্রত্ব রক্ষার জন্য বলা হয়। কিন্তু অজন্ম প্রতিবাদী ও আপোষহীন বঙ্গবন্ধু ঢাকা বিশ্ববিদ্যালয়ের এ সিদ্ধান্ত ঘৃণাভরে প্রত্যাক্ষান করেন। কিন্তু কর্মচারীদের দাবী আদায়ের আন্দোলন থেকে সরে না আসায় ১৯৪৯ সালের ১৮ এপ্রিল তাঁকে ঢাকা বিশ্ববিদ্যালয়ের আইন বিভাগের দ্বিতীয় বর্ষের ছাত্র হিসাবে বহিস্কার করা হয়।